Quercus sapotifolia
Quercus sapotifolia – bukinių (Fagaceae) šeimos, ąžuolų (Quercus) genties medžių rūšis. Savaime paplitę Šiaurės Amerikos žemyno pietinėje dalyje – Meksikos Čiapaso, Oachakos ir Verakruso valstijose ir Centrinėje Amerikoje maždaug iki Panamos sąsmaukos. Auga debesų miškuose nuo 1300 m iki 2000 m, Nikaragvoje 800–1500 m aukščio kalnuose. Neaukšti arba aukšti, tiesaus kamieno medžiai. Dažniausiai auga iki 4–20, rečiau iki 30 m aukščio, nors pasitaiko ir gerokai aukštesnių individų. Vienas iš tokių auga Kosta Rikoje, pramintas „Ąžuolu senoliu“. Šis medis buvo išmatuotas 2014 m. gegužę. Jo aukštis 60,40 m, kamieno apimtis 1,37 m aukštyje – 14,20 m, kamieno apimtis 4,3 m aukštyje aukščiau kamieno praplatėjimo – 5,8 m. Lapai siaurai arba plačiai elipsiškos formos, bet kartais lancetiški, kiaušiniški arba ovalūs, nuo 3 cm (vidutiniškai 5–12 cm) iki 16,5 cm ilgio ir 1,2 cm (vidutiniškai 2–5 cm) 6 cm pločio.